《途次即景》
清代·仲永檀

雨余秋色满林丛，揽辔遐观四望同。柳惹青苔身并绿，柿沾白露叶初红。

远山牧笛横牛背，近水芦花拂马騣。薄暮荒村聊对酒，一弯新月透帘栊。

作者简介：山东济宁人，字襄西。乾隆元年进士，考选陕西道监察御史。劾步军统领鄂善受贿，擢佥都御史，再擢左副都御史。七年，以密奏留中事泄于鄂容安，革职问罪，寻病死狱中。